CELEX: 32021D0812
Language: el
Date: 2021-05-10 00:00:00
Title: Απόφαση (ΕΕ) 2021/812 του Συμβουλίου της 10ης Μαΐου 2021 για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής Σύνδεσης στη σύνθεσή της για τα εμπορικά θέματα και στο Συμβούλιο Σύνδεσης που συγκροτήθηκαν με τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου, όσον αφορά ευνοϊκή γνώμη για τον αναλυτικό χάρτη πορείας που εγκρίθηκε από την κυβέρνηση της Γεωργίας για την εφαρμογή της νομοθεσίας σχετικά με τις δημόσιες συμβάσεις και την αναγνώριση της ολοκλήρωσης της φάσης 1 του παραρτήματος XVI-B της εν λόγω συμφωνίας σύνδεσης

21.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 180/147
               
            
         ΑΠΟΦΑΣΗ (ΕΕ) 2021/812 ΤΟΥ ΣΥΜΒΟΥΛΙΟΥ
         της 10ης Μαΐου 2021
         για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής Σύνδεσης στη σύνθεσή της για τα εμπορικά θέματα και στο Συμβούλιο Σύνδεσης που συγκροτήθηκαν με τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου, όσον αφορά ευνοϊκή γνώμη για τον αναλυτικό χάρτη πορείας που εγκρίθηκε από την κυβέρνηση της Γεωργίας για την εφαρμογή της νομοθεσίας σχετικά με τις δημόσιες συμβάσεις και την αναγνώριση της ολοκλήρωσης της φάσης 1 του παραρτήματος XVI-B της εν λόγω συμφωνίας σύνδεσης
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου (1) («συμφωνία») συνήφθη από την Ένωση με την απόφαση (ΕΕ) 2016/838 του Συμβουλίου (2) και άρχισε να ισχύει την 1η Ιουλίου 2016.
                  
               
                     (2)
                  
                  
                     Το άρθρο 145 παράγραφος 1 της συμφωνίας ορίζει ότι η Γεωργία οφείλει να υποβάλει στην Επιτροπή Σύνδεσης στη σύνθεσή της για τα εμπορικά θέματα αναλυτικό χάρτη πορείας για την εφαρμογή στη Γεωργία της νομοθεσίας για τις δημόσιες συμβάσεις, με χρονοδιαγράμματα και ορόσημα που περιλαμβάνουν όλες τις μεταρρυθμίσεις ως προς την προσέγγιση των νομοθεσιών με το ενωσιακό κεκτημένο.
                  
               
                     (3)
                  
                  
                     Δυνάμει του άρθρου 145 παράγραφος 2 της συμφωνίας, απαιτείται η ευνοϊκή γνώμη της Επιτροπής Σύνδεσης στη σύνθεσή της για τα εμπορικά θέματα προκειμένου ο αναλυτικός χάρτης πορείας να αποτελέσει το έγγραφο αναφοράς για την εφαρμογή της προσέγγισης της νομοθεσίας της Γεωργίας για τις δημόσιες συμβάσεις προς το ενωσιακό κεκτημένο για τις δημόσιες συμβάσεις.
                  
               
                     (4)
                  
                  
                     Σύμφωνα με το άρθρο 146 παράγραφος 2 της συμφωνίας, η προσέγγιση με το ενωσιακό κεκτημένο απαιτείται να πραγματοποιείται σε διαδοχικές φάσεις, όπως ορίζεται στο χρονοδιάγραμμα του παραρτήματος XVI-B της συμφωνίας. Η εφαρμογή κάθε φάσης οφείλεται να αξιολογείται από την Επιτροπή Σύνδεσης στη σύνθεσή της για τα εμπορικά θέματα, όπως ορίζεται στο άρθρο 408 παράγραφος 4 της συμφωνίας, και, έπειτα από θετική αξιολόγηση εκ μέρους της εν λόγω Επιτροπής, να συνδέεται με την αμοιβαία παροχή πρόσβασης στην αγορά, όπως ορίζεται στο παράρτημα XVI-Β της συμφωνίας.
                  
               
                     (5)
                  
                  
                     Η Επιτροπή Σύνδεσης στη σύνθεσή της για τα εμπορικά θέματα πρόκειται να εκδώσει απόφαση σύμφωνα με το άρθρο 11 παράγραφος 2 του εσωτερικού της κανονισμού, που παρατίθεται στο παράρτημα II της απόφασης αριθ. 1/2014 του Συμβουλίου Σύνδεσης ΕΕ-Γεωργίας (3), γνωμοδοτώντας σχετικά με τον αναλυτικό χάρτη πορείας που εγκρίθηκε από την κυβέρνηση της Γεωργίας, καθώς και παρέχοντας αξιολόγηση της έως τώρα προσέγγισης της γεωργιανής νομοθεσίας με το ενωσιακό κεκτημένο στο πλαίσιο της ολοκλήρωσης της φάσης 1 όπως ορίζεται στο παράρτημα XVI-B της συμφωνίας. Ο χάρτης πορείας εγκρίθηκε από την κυβέρνηση της Γεωργίας με το διάταγμα αριθ. 536 της 31ης Μαρτίου 2016 της κυβέρνησης της Γεωργίας «Σχετικά με τις προγραμματισμένες αλλαγές στον τομέα των δημόσιων συμβάσεων που προβλέπονται σύμφωνα με τις υποχρεώσεις μεταξύ της Γεωργίας και της ΕΕ εντός του πεδίου εφαρμογής της συμφωνίας για τη σφαιρική και σε βάθος ζώνη ελεύθερων συναλλαγών (DCFTA)», όπως τροποποιήθηκε με τα διατάγματα αριθ. 154, της 22ας Ιανουαρίου 2018, και αριθ. 974, της 12ης Ιουνίου 2020, της κυβέρνησης της Γεωργίας.
                  
               
                     (6)
                  
                  
                     Μετά την αναγνώριση της ολοκλήρωσης της φάσης 1 όπως ορίζεται στο παράρτημα XVI-B της συμφωνίας, το Συμβούλιο Σύνδεσης πρόκειται να λάβει απόφαση, σύμφωνα με το άρθρο 11 παράγραφος 2 του του εσωτερικού του κανονισμού, που παρατίθεται στο παράρτημα I της απόφασης αριθ. 1/2014 του Συμβουλίου Σύνδεσης ΕΕ-Γεωργίας, για τη χορήγηση αμοιβαίας πρόσβασης στην αγορά, σύμφωνα με το παράρτημα XVI-B της συμφωνίας, όσον αφορά προμήθειες των κεντρικών κυβερνητικών αρχών.
                  
               
                     (7)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της Επιτροπής Σύνδεσης στη σύνθεσή της για τα εμπορικά θέματα και στο πλαίσιο του Συμβουλίου Σύνδεσης, δεδομένου ότι οι προς έκδοση αποφάσεις θα είναι δεσμευτικές για την Ένωση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλαίσιο της Επιτροπής Σύνδεσης στη σύνθεσή της για τα εμπορικά θέματα όσον αφορά τον αναλυτικό χάρτη πορείας που εγκρίθηκε από την κυβέρνηση της Γεωργίας και την ολοκλήρωση της φάσης 1, όπως ορίζεται στο παράρτημα XVI-B της συμφωνίας, βασίζεται στο σχέδιο απόφασης της Επιτροπής Σύνδεσης στη σύνθεσή της για τα εμπορικά θέματα (4).
         
         
            Άρθρο 2
            Η θέση που πρέπει να ληφθεί εξ ονόματος της Ένωσης στο πλαίσιο του Συμβουλίου Σύνδεσης όσον αφορά τη χορήγηση αμοιβαίας πρόσβασης στην αγορά, σύμφωνα με το παράρτημα XVI-B της συμφωνίας, βασίζεται στο σχέδιο απόφασης του Συμβουλίου Σύνδεσης  (4).
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 10 Μαΐου 2021.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  ΕΕ L 261 της 30.8.2014, σ. 4.
         
            (2)  Απόφαση (ΕΕ) 2016/838 του Συμβουλίου, της 23ης Μαΐου 2016, για τη σύναψη, εξ ονόματος της Ευρωπαϊκής Ένωσης, της συμφωνίας Σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου (ΕΕ L 141 της 28.5.2016, σ. 26).
         
            (3)  Απόφαση αριθ. 1/2014 του Συμβουλίου Σύνδεσης ΕΕ-Γεωργίας, της 17ης Νοεμβρίου 2014, για τη θέσπιση του εσωτερικού κανονισμού του συμβουλίου σύνδεσης, της επιτροπής σύνδεσης και των υποεπιτροπών [2015/2261] (ΕΕ L 321 της 5.12.2015, σ. 60).
         
            (4)  Βλέπε έγγραφο ST 7791/21 στον διαδικτυακό τόπο http://register.consilium.europa.eu.